**Pályázati felhívás**

**A település közigazgatási területén belül található önkormányzati tulajdonú extenzív és intenzív zöldterületek, valamint a Telki Óvodák zöldterületének gondozása**

Telki Község Önkormányzat képviselő-testülete pályázatot ír ki a település közigazgatási területén belül található önkormányzati tulajdonú extenzív és intenzív zöldterületek, valamint a Telki Óvodák (Telki, Harangvirág u.3. és Tengelice u. 3.) zöldterületének gondozására és téli síkosságmentesítési feladatainak ellátására 2018. március 15. és 2019. március 15. közötti időszakra vonatkozóan.

*A pályázat benyújtásának határideje:* ***2018. március 00. 12 óra***

*A pályázat benyújtásának helye:*

Telki Polgármesteri Hivatal (2089 Telki, Petőfi u.1.) titkárságán

*A pályázat benyújtásának módja:*

* személyesen a fent megjelölt helyen, vagy
* postai úton, zárt borítékban **„Zöldterület gondozás - pályázat”** megjelöléssel 1 példányban.

A pályázatok elbírálása legkésőbb a 2018. március 00-i képviselő-testület rendes ülésén történik. A pályázó fenntartja magának a jogot, hogy a pályázatot eredménytelennek nyilvánítsa.

**Pályázati feltételek:**

Az ajánlatkérő által előírt kizáró okok és a megkövetelt igazolási mód:

Kizáró okok:

* Az eljárásban nem lehet ajánlattevő, alvállalkozó, és nem vehet részt az alkalmasság igazolásában olyan gazdasági szereplő, akivel szemben a Kbt. 62.§ (1) bekezdésében felsorolt kizáró okok valamelyike fenn áll.

Megkövetelt igazolási mód:

* Az ajánlatban az ajánlattevőnek nyilatkoznia kell a fentiekben meghatározott kizáró okok hiányáról, illetve nyilatkoznia kell arról, hogy a szerződés teljesítéséhez nem vesz igénybe olyan alvállalkozót, aki a fenti kizáró feltételek hatálya alá esik.

**Gazdasági és pénzügyi alkalmasság**

Az ajánlattevőnek csatolnia kell:

1. A számlavezető pénzügyi intézmény(ek)től származó nyilatkozat - attól függően, hogy az ajánlattevő mikor jött létre, illetve mikor kezdte meg tevékenységét, amennyiben ezek az adatok rendelkezésre állnak - az alábbi tartalommal:

* az ajánlattevő mely számlaszámokkal rendelkezik
* számláján az eljárást megindító felhívás meghirdetésétől visszaszámított 12 hónapban volt-e 30 napot meghaladó sorban állás.

Ajánlatkérő sorban állás alatt a 2009. évi LXXXV. törvény 2. § 25. pontjában meghatározott fogalmat érti.

Amennyiben a pályázati felhívás meghirdetésétől visszaszámított 12 hónapban szűnt meg az ajánlattevő(k)nek számlája, úgy ezen pénzügyi intézménytől is szükséges nyilatkozatot csatolni.

1. Az utolsó három lezárt üzleti évre vonatkozó, saját vagy jogelődje számviteli jogszabályok szerinti beszámolóit (mérleg, eredménykimutatás, kiegészítő melléklet) (ha a letelepedése szerinti ország joga előírja közzétételét). Amennyiben a kért beszámoló a céginformációs szolgálat honlapján megismerhető, a beszámoló adatait az ajánlatkérő ellenőrzi, a céginformációs szolgálat honlapján megtalálható beszámoló csatolása nem szükséges.

3. Az előző három üzleti év – általános forgalmi adó nélkül számított – teljes árbevételéről szóló nyilatkozatot, attól függően, hogy az ajánlattevő mikor jött létre, illetve mikor kezdte meg tevékenységét, amennyiben ezek az adatok rendelkezésre állnak.

Az alkalmasság minimumkövetelménye(i):

Alkalmatlan az ajánlattevő, ha

P1) bármely számláján 30 napot meghaladó sorban állás fordult elő az eljárást megindító felhívás meghirdetésétől visszaszámított 12 hónapban

P2) saját vagy jogelődje számviteli jogszabályok szerinti beszámolója alapján az utolsó három lezárt üzleti évben a mérleg szerinti eredménye bármelyik lezárt üzleti évben negatív volt. Ha az ajánlattevő azért nem rendelkezik beszámolóval az ajánlatkérő által előírt teljes időszakban, mert az időszak kezdete után kezdte meg működését – az ajánlattevő alkalmatlan, ha működésének ideje alatt a beszerzés tárgyából (zöldterületek gondozása) származó – árbevétele nem éri el a nettó 8 millió Ft-ot.

P3) az előző három üzleti év – általános forgalmi adó nélkül számított - teljes árbevétele nem éri el mindösszesen a 24 millió forintot.

Közös ajánlat esetén a P1) és P2) alkalmassági követelmény esetében elegendő, ha a közös ajánlattevők közül egy megfelel, míg a P3) alkalmassági követelmény esetén az előírt követelményeknek a közös ajánlattevők együttesen is megfelelhetnek.

**Műszaki, illetve szakmai alkalmasság**

Az alkalmasság megítéléséhez szükséges adatok és a megkövetelt igazolási mód:

Az ajánlattevőnek csatolnia kell:

M1) A jelen pályázati felhívás meghirdetésétől visszafelé számított 3 évben végzett legjelentősebb intenzív és/vagy extenzív zöldterület gondozási referenciák ismertetését megadva:

* a teljesítés idejét (év/hó/nap) és helyét,
* a szerződést kötő másik fél nevét és elérhetőségét;
* az ellenszolgáltatás nettó összegét;
* az elvégzett munka rövid bemutatását (az alkalmassági minimumkövetelménynek megfelelően részletezett tartalommal).

A referencia bemutatáshoz mellékelni kell az ajánlattevő, illetve az alkalmasság igazolásában részt vevő más szervezet nyilatkozatát, vagy a szerződést kötő másik fél által kiadott igazolást arról, hogy a teljesítés az előírásoknak és a szerződésnek megfelelően történt-e.

Amennyiben egy gazdasági szereplő referenciaként olyan korábbi tevékenységet kíván bemutatni, amelyben konzorcium vagy projekttársaság tagjaként teljesített, abban az esetben az Ajánlatkérő csak azt fogadja el az alkalmasság igazolásaként, amelyet az ajánlattevő konzorciumi tagként vagy projekttársaság tagjaként saját maga teljesített. Ennek megfelelően a referenciabemutatásban és az igazolásban a saját teljesítés mértékét százalékos formában és forintban is meg kell adni.

M2) Azoknak a szakembereknek a megnevezését, képzettségük, szakmai tapasztalatuk a szakember által aláírt szakmai önéletrajzzal és képzettséget igazoló okirattal történő bemutatását, akik a szolgáltatás teljes körű lebonyolításában részt vesznek.

A szakmai önéletrajz részletesen – dátumokkal (év/hó) - térjen ki a szakember által végzett – az alkalmassági feltételeknek megfelelő - szakmai gyakorlatra.

Az alkalmasság igazolására csatolandó a munkavállalók képesítési előírásáról szóló bizonyítványok másolata is.

Az alkalmasság minimumkövetelménye(i):

Alkalmatlan az ajánlattevő, ha

M1) a pályázati felhívás meghirdetésétől visszafelé számított 3 évben összesen nem rendelkeznek legalább 2 db egyenként legalább nettó 8 millió Ft értékű, legalább 200.000 m2 területen végzett intenzív és/vagy extenzív zöldterület gondozási referenciával, amelyek egyenként tartalmaztak legalább 500 db utcafa gondozást és hóeltakarítást is.

M2) nem rendelkeznek legalább az alábbi szakemberekkel:

*1) 1 fő legalább középfokú kertész végzettségű, legalább 36 hónapos zöldterület gondozási gyakorlattal rendelkező szakemberrel, aki a munka irányítását végzi;*

*2) 2 fő kertész szakmunkással, akik legalább 12 hónapos zöldterület gondozási gyakorlattal rendelkeznek;*

**A pályázatnak az alábbi, kötelezően csatolandó mellékletei vannak**:

1) A pályázó teljes bizonyító erejű magánokiratba vagy közokiratba foglalt nyilatkozata a Kbt. 62. § (1) bekezdés szerinti kizáró okok fenn nem állásáról.

2) Az alkalmassági követelményeknek való megfelelés érdekében a fentiek szerint csatolt dokumentumok.

3) A pályázó nyilatkozata arra vonatkozóan, hogy rendelkezik a rendeletben meghatározott jogszabályi engedélyekkel, az ott meghatározott képesítéssel, valamint a feladatok ellátásához szükséges szakmai, tárgyi és személyi feltételekkel.

*A pályázati kiírás további közzétételének helye, ideje:*

[www.telki.hu](http://www.telki.hu) 2018. február 00.

A pályázattal kapcsolatban további információt Telki Polgármesteri Hivatal Településfejlesztési Csoport Hoós Péter: 06-26-920-802 vagy a 06-70-429-7267

#### Műszaki leíráS

Telki Polgármesteri Hivatala közbeszerzési eljárást kezdeményezett a település közigazgatási területén belül található önkormányzati tulajdonú extenzív és intenzív valamint a Telki Óvodák zöldterületeinek gondozására.

A változó méretű zöldterületek (önkormányzati építési telkek, árkok, útpadkák, játszóterek, intézmények zöldterületei, közpark, parlagterületek stb.) a település különböző területein elszórva találhatóak. A zöldterületeket elhelyezkedésük, méretük és terepadottságuk alapján különböző gyakorisággal és más-más eszközökkel kell karbantartani.

A gondozandó területek 3 csoportra oszlanak: **extenzív** illetve **intenzív** gondozású területek és a Telki Óvodák területe.

Extenzív területek:

Egyes extenzív területeket traktorral, másokat kisfűnyíróval illetve damilos kaszával lehet nyírni. A területeket, a kaszálás módját és a kaszálások számát a mellékelt táblázat részletesen tartalmazza.

A kaszálásokon kívül egyéb gondozási munkálatokat is el kell végezni: pl. cserjék metszése,  cserjefoltok rendszeres gyomtalanítása, kézi illetve gépi hóeltakarítás stb. Ezeket a munkákat is tartalmazza tételesen a mellékelt táblázat. A fentieken kívül több száz - az elmúlt években ültetett – utcafa rendszeres öntözését, szükség szerinti permetezését és a fatányérok rendszeres gyomtalanítását is el kell végezni. Az öntözés a vállalkozó saját tartályos járművével történik. Az öntöző vizet az Önkormányzat tűzcsapról biztosítja.

Intenzív területek:

Ezeken a kiemelt zöldterületeken a kaszálásokat hetente kell elvégezni, a kaszálékot össze kell gyűjteni és el kell szállítani. A kaszálásokat úgy kell végezni, hogy az a lehető legkisebb mértékben zavarja csak a közintézmények működését. Az intenzív területeken elvégzendő további munkálatokat a mellékletben megtalálható külön táblázat tartalmazza.

A **hóeltakarításra** vonatkozó árat átalányként kell az ajánlatban megadni, azaz a megrendelő egy fix összeget fizet évente függetlenül a hóeltakarítások számától. A hóeltakarítást úgy kell elvégezni, hogy a 2 cm feletti hóvastagságnál meg kell kezdeni a hótolást. Éjszaka leesett havat reggel 7 óráig el kell takarítani, hétvégén és ünnepnapokon is el kell végezni. Készenléti időszak: december 01. – március 15. Folyamatos havazásnál szükség esetén a munkavégzést újból és újból meg kell ismételni. Sószórás tilos.

Az ajánlathoz csatolni kell a pályázati felhívás 1., 2. számú melléklete szerinti, az ajánlattevő által kitöltött táblázatot. Az ajánlat az egy éves időtartamra vonatkozó munkák árát tartalmazza.

A gondozási év - a hóeltakarítások következő évre történő áthúzódása miatt - március 15-től a következő év március 15-ig tart, azaz a

* gondozási időszak: 2018. 03. 15. – 2019. 03. 15. tart

A gondozási munkákhoz használt gépek és eszközök tárolása Telki közterületein ill. a munkavégzési területeken nem engedélyezett. A gondozási munkák során keletkező mindennemű hulladék vagy kaszálék lerakása Telki közig. területén szigorúan tilos, azokat a vállalkozó köteles azonnal elszállítani.

A fenntartási munkálatokat a Telkiben érvényben lévő rendeletek betartása mellett lehet csak végezni, különös tekintettel

* a helyi közútra történő behajtás korlátozásáról szóló 10/2009. (III:18.) sz. rendeletre
* a Telki Község közterületeinek használatáról, a közterületek rendjéről szóló 3/2014. (I.24.) Ör. sz. rendeletre
* a zaj- és rezgés elleni védelem helyi szabályairól szóló 16/2011. (06.29.) Ör. számú rendeletre
* Telki község környezetének védelméről szóló 15/2011. (06.29.) Ör. számú rendeletre

Az intenzív és az extenzív fenntartású területeken végzendő munkák mennyiségi kimutatásait a pályázati felhívás 1., 2. számú melléklete tartalmazza.